Spillerne skal tænke over, hvordan de fremstår, når de råber "store patter" efter en sejr og se på deres eget regelsæt på området, der siger, at landsholdspillerne er rollemodeller.

Sådan lyder anbefalingen fra Fodboldens Etiske Råd, efter man i dag har diskuteret, om det er i orden, at herrelandsholdet i fodbold siger "store patter" i deres kampråb.

- Vi synes, at spillerne skal forholde sig til det, de har sagt og diskutere, om det er den rigtige måde at fejre en sejr på. Det har åbenbart haft en negativ virkning, så det er det, der er vores opfordring, siger formand Per Larsen og fortsætter:

- Vi er ikke oppe på den øverste bjergtop, når vi snakker etiske grundholdninger og regelsæt, men vi har diskuteret sagen og konstateret, at den har givet anledning til en masse støj på linjerne, og derfor skal vi forholde os til den.

Sagen har tråde tilbage til november måned, hvor landsholdet vandt 5-1 over Irland. Efter VM-kvalifikationen var i hus, delte DBU en video på deres officielle Twitterprofil, hvor landsholdet sang deres kampråb.